הוועדה לענייני ביקורת המדינה, כנסת 18, פרוטוקול מספר 80, 2010-03-09 12:00

יואל חסון: שלום לכולם.

יואל חסון: אני מבקש לפתוח את ישיבת הוועדה לביקורת המדינה בנושא בקשה לחוות דעת מבקר המדינה על פי סעיף 21 לחוק מבקר המדינה, להחלטת שר הפנים לפזר את המועצה המקומית ינוח ג'ת והחלטה להדיח את ראש המועצה.

יואל חסון: נמצא איתנו ממלא מקום מנכ"ל משרד מבקר המדינה שמואל גולן שלום לך, שלום לחברי הכנסת שביקשו ויזמו את הדיון הזה.

יואל חסון: אנחנו שומעים לא מעט פעמים על החלטת משרד הפנים להדיח ראשי מועצה, לפזר את המועצות הנבחרות.

יואל חסון: לפעמים יש לנו את הכלים לבחון איך הדברים נעשו, לפעמים אין לנו את הכלים לבחון אם הדברים נעשו על פי הדין ופה דווקא יש אולי הזדמנות להבין את הנושא.

יואל חסון: אני מבקש בשלב הראשון לשמוע את עמדת משרד הפנים.

יואל חסון: אני שבע התגלגלויות וערבובים.

יואל חסון: אני מבקש להבין בצורה ברורה את כל התהליך שאתם קיימתם במשרד הפנים שבסופו החלטתם לפזר את המועצה ולהדיח את ראש המועצה.

יואל חסון: תפרט לנו בדיוק מה קרה.

רני פינצי: על פי החוק חייבת כל רשות מקומית לאשר את תקציבה בתוך 3 חודשים מיום אישור תקציב המדינה.

רני פינצי: אם היא לא עשתה כן, באופן אוטומטי מפוזרת מועצת הרשות על פי החוק.

רני פינצי: בכלל לא נתון לשיקול דעת של אף אחד.

רני פינצי: בשלב שני בתוך 14 יום צריך השר להחליט האם ראש המועצה אף הוא מסיים את תפקידו או לא.

רני פינצי: זה הבסיס החוקי.

דרורי שפירא: אני חייבת להגיד למה עשו את זה.

דרורי שפירא: פעם רשויות מקומיות פשוט לא אישרו תקציבים והיו חיות על תקציב אחד חלקי 12 של שנה קודמת.

דרורי שפירא: לכן רצו לעשות משהו דרסטי לשנות את זה וזה הצליח.

יואל חסון: ברור שהמועצה פוזרה כי היא לא העבירה את התקציב.

יואל חסון: על זה אין ויכוח כרגע.

יואל חסון: אני מנסה להבין מה היו השיקולים שהביאו את שר הפנים להדיח את ראש המועצה.

רני פינצי: תקציב המדינה לשנת 2009 אושר ביוני.

רני פינצי: לאחר 3 חודשים, בתום המועד נתן מנכ"ל משרד הפנים אורכה לרשויות שלא אישרו את תקציבן.

רני פינצי: תוך כדי אותה אורכה נדרשו הממונים על המחוזות לקיים שימועים למועצות ולראשי המועצות, להסביר להם את חובתם לאשר את התקציב, לנסות לגשר בין הצדדים ולהבהיר להם שאי אישור התקציב מחייב על פי החוק את פיזור המועצה.

רני פינצי: זאת אומרת המועצה תפוזר וראש המועצה עלול להיות מודח מתפקידו על פי החלטת שר הפנים.

רני פינצי: המועצה המקומית ינוח ג'ת זומנה לממונה על המחוז.

רני פינצי: הובהר לה.

רני פינצי: למרות זאת בחלוף המועד שנתן מנכ"ל משרד הפנים לא אישרה את תקציבה ואכן הודחה המועצה.

יואל חסון: אני מבקש שתסביר למה הודחה המועצה לאחר מכן.

רני פינצי: לאחר ה-6 בדצמבר, לאחר שפוזרה המועצה הוזמן ראש המועצה לשימוע בפני.

רני פינצי: השימוע דרך אגב אינו מחויב על פי החוק.

רני פינצי: רשאי שר הפנים להחליט.

רני פינצי: אבל נתנו לראש המועצה להביע את עמדתו.

רני פינצי: הוא הביע אותה הן בעל פה הן בכתב.

רני פינצי: תוך כדי שימוע התברר שהמועצה הגישה הצעות חליפיות לתקציב.

רני פינצי: תפקידו של משרד הפנים לדאוג שכל תושבי הרשויות המקומיות יקבלו את השירותים הנדרשים מהרשות המקומית ורשות שאינה מאשרת את תקציבה משותקת למעשה.

רני פינצי: חברי המועצה יכולים להשפיע באופן דמוקרטי על סדרי עדיפויות, על דרך פעולתה של המועצה, זה בעת ההצבעה על התקציב.

רני פינצי: שמענו את ראש המועצה באריכות אצלנו.

רני פינצי: תוך כדי שימוע הותיר בידי קלסר עם כל הפרוטוקולים של ישיבות המועצה ועמדתו המפורטת.

רני פינצי: מתוך הפרוטוקולים האלה למדתי שכל תביעות האופוזיציה לשינויים בתקציבים שהוגשו מפברואר 2009 לא נתקבלו על ידי ראש המועצה.

רני פינצי: הם לא העבירו את הצעת התקציב שראש המועצה ביקש מחד, ומאידך ראש המועצה לא תיקן את התקציב בהתאם לבקשותיהם.

רני פינצי: בהתאם לדברים האלה, מאחר ואנחנו רואים אחריות ישירה ומלאה של ראש הרשות להתנהלות של המועצה המלצתי בפני שר הפנים להדיח את ראש המועצה כי יש לו אחריות לאי אישורו של התקציב.

דרורי שפירא: לאור ההדחה הזאת ראש הרשות הגיש עתירה לבג"ץ והנושא הזה הוא לפני בג"ץ בימים אלה.

דרורי שפירא: זה לפרוטוקול.

רני פינצי: יש כרגע גוף נוסף שמודע לזה.

יואל חסון: מאה אחוז.

יואל חסון: חשוב.

יואל חסון: כמעט כל הרשויות מטפלות בזה.

יואל חסון: המחוקקת, המבצעת והשופטת.

יואל חסון: זה מאוד מעניין מה שאתה אומר, נגיד אם היו אותם קריטריונים בשלטון המרכזי אז לדעתי מישהו היה צריך להדיח פה ראש ממשלה כל שלושה חודשים.

רני פינצי: דומני שאם תקציב המדינה אינו מאושר מפוזרת הממשלה.

יואל חסון: אבל לא מודח ראש הממשלה.

יואל חסון: זה ההבדל הגדול.

יואל חסון: הולכים לבחירות.

יואל חסון: אתה לא הובלת פה את המערכת לבחירות.

יואל חסון: אתה לקחת את ראש המועצה והאשמת אותו.

יואל חסון: אתם גם לא מתכננים שם בחירות.

יואל חסון: את מתכננים שם מועצה ממונה.

רני פינצי: החוק אומר שתמונה ועדה ממונה.

רני פינצי: החוק לא אומר שתתקיימנה בחירות.

יואל חסון: זה ההבדל.

יואל חסון: אני לא מתווכח עם החוק.

יואל חסון: יכול להיות שנגיע למסקנה בדיון הזה שצריך לתקן את החוק הזה.

יואל חסון: אם ראש מועצה למה לא להחזיר את זה לתושבים?

יואל חסון: אתם חושבים שראש המועצה נגיד, ואני מסכים אתכם, לא מילא את תפקידו, תחזירו את זה לתושבים, שהתושבים ישפטו.

יואל חסון: זה מאוד מוזר הטיעון שעל פיו אתה מבקש להדיח את ראש המועצה על זה שהוא, יכול להיות אגב, עמד על האחריות התקציבית ולא נענה לדרישות האופוזיציה כדי אולי לדוגמה לא לפרוץ את מסגרת התקציב.

יואל חסון: אני גם שואל מה שאני טוען.

שלמה מולה: אולי המועצה שלו היא לעומתית.

שלמה מולה: בדקתם את זה?

שלמה מולה: אם היא לעומתית אתם יכולים רק לפזר את המועצה לא להדיח את ראש המועצה.

יואל חסון: תאמר לי רני כמה מקרים כאלה היו לך לאחרונה?

רני פינצי: בתקציב 2009 לא אושרו 3 רשויות בסופו של יום.

יואל חסון: כמה ראשי מועצה הדחת?

רני פינצי: ההחלטה לגבי אחת היתה להדיח, לגבי ינוח ג'ת, להדיח את ראש המועצה.

רני פינצי: לגבי השתיים האחרות ראש המועצה נשאר.

יואל חסון: איזה עוד?

קריאה: עמרה ועררה.

יואל חסון: כמה מקרים כאלה היו בשנת 2008?

רני פינצי: בשנת 2008 לא הודחו רשויות בגלל הבחירות.

יואל חסון: ב-2007 כמה?

רני פינצי: שתיים.

רני פינצי: ערד שהודח ראש המועצה.

רני פינצי: אבו גוש שלא הודח ראש המועצה.

יואל חסון: זה היה מאותן סיבות?

רני פינצי: מאותן סיבות.

רני פינצי: הקריטריונים הם אחידים.

סעיד נפאע: אני מבין מדבריך שאין שום דבר נוסף מעבר לעניין אישור התקציב.

רני פינצי: נכון.

סעיד נפאע: אני מבקש לדעת האם הממונה על המחוז השתמש בסמכות המוקנית בחוק כדי להתגבר על הבעיה הזאת?

סעיד נפאע: אני אקריא לך.

סעיד נפאע: בסעיף 29 לפקודת המועצות המקומיות הוא קובע: "הממונה רשאי לאחר ששקל את דעת המועצה המקומית לשנות, לדחות פרט בתקציב, וכן רשאי הוא להוסיף פריט בתקציב, אם ראה שעל פי נסיבות חורגות מן הרגיל הקשורות במועצה המקומית חיוני הוא מטעמים של טובת הציבור לעשות כן.

סעיד נפאע: חילוקי דעות בנוגע לתקציב השנתי יופנו לממונה והחלטתו סופית".

סעיד נפאע: השאלה היא האם הממונה פעל על פי הסמכות המוקנית לו?

סעיד נפאע: על פי הסעיף הזה לפני שהמליץ בפני שר הפנים לפזר את המועצה?

סעיד נפאע: הרי הפתרון ישנו בידי הממונה.

סעיד נפאע: טובת הציבור מחייבת שהתקציב יעבור.

סעיד נפאע: אם זו הסוגיה אז הממונה יכול היה להתערב, לקבוע עמדה בחילוקי הדעות והחלטתו סופית.

מגלי והבה: רני, רק להגיד לזכותו של חבר כנסת נפאע, חוץ מזה שהוא עורך דין הוא היה ראש מועצה.

מגלי והבה: אז הוא אומר את זה מנהמת ליבו וגם מידיעתו המקצועית.

רני פינצי: ב-9 לנובמבר התקיים דיון יחד עם הממונה ועם האופוזיציה וראש המועצה על מנת לנסות להגיע לעמק השווה, או לאותה הצעת תקציב שאפשר יהיה לאשר אותה.

סעיד נפאע: לא צריך.

סעיד נפאע: יש לו סמכות.

סעיד נפאע: השאלה שלי פשוטה, האם הוא השתמש בסמכות שלו שיכל לפתור את הבעיה טרום העברת ההמלצה "האוטומטית" שלו לשר הבריאות?

סעיד נפאע: זאת השאלה.

סעיד נפאע: פשוטה ביותר.

סעיד נפאע: השתמש בסמכות הזו או לא השתמש בסמכות הזו?

דרורי שפירא: אתה יודע שבין ראש המועצה לחברי המועצה יש אינטרסים שונים וכל אחד מנסה לייצג את האינטרסים שלו.

שלמה מולה: לא.

שלמה מולה: לא.

שלמה מולה: האינטרס של ראש המועצה וגם של חברי המועצה לשרת היטב את התושבים.

דרורי שפירא: נכון.

דרורי שפירא: אבל יכול להיות שחברי המועצה רוצים לדאוג לנושא הכדורגל וראש המועצה רוצה לדאוג לנושא הכדורסל.

דרורי שפירא: לדוגמה.

דרורי שפירא: עכשיו המקום שחברי המועצה באים לידי ביטוי זה המקום של התקציב כי שמה הם יכולים להציע דברים.

דרורי שפירא: זה לא מקום שהממונה על המחוז יכול לפתור את המחלוקת.

מגלי והבה: אולי גברתי נשמע את הממונה על המחוז ולא את ההסבר המשפטי.

מגלי והבה: לחבריי היושבים פה, לכל אחד יש הבנה אחרת בהעברת תקציבים.

דרורי שפירא: אני פשוט מסבירה מבחינה משפטית למה פעלנו לפי סעיף ספציפי.

מגלי והבה: הוא לא שאל אותך.

מגלי והבה: אם הוא היה רוצה היה אומר אני רוצה את תשובת היועצת המשפטית.

מגלי והבה: יש פה תהליכים שאנחנו מכירים, במועצה, הממונה על המחוז, למעלה בפקידות הבכירה.

מגלי והבה: כרגע השאלה מופנית לממונה על המחוז.

מגלי והבה: כי לפני שקיבל את ההחלטה יכול היה לפנות.

מגלי והבה: יש לנו פה דרג מקצועי שצריך לתת תשובה לשאלתו.

דרורי שפירא: אני אסיים ואז תוכל לשמוע את הממונה על המחוז.

דרורי שפירא: הממונה על המחוז יכול להכריע אם אלה דברים שקשורים למחלוקת אבל אם הדברים קשורים לעניינים שרוצים לקדם, גופים שונים ברשות המקומית, זה לא משהו שהממונה על המחוז יכול להכריע בו.

דרורי שפירא: הממונה על המחוז ערך שימוע והוא יוכל לתאר מה היה בשימוע.

יוסף ברון: אני אענה בכנות לשאלתך.

יוסף ברון: קיימנו יותר מישיבה אחת בנושא הזה.

יוסף ברון: נפגשתי עם כל הפלגים כולל האופוזיציה.

יוסף ברון: עם הקואליציה לחוד, עם האופוזיציה לחוד, עם ראש המועצה לחוד.

יוסף ברון: גם אני, גם הממונה עלי, על מנת להגיע לתוצאה הראויה מבחינתנו כממשל ששולט על הרשויות המקומיות ומדריך אותן על מנת לתת שירותים טובים לכל התושבים ולא לפלג מסוים או לחמולה מסוימת.

יוסף ברון: אנחנו מדברים פה כאילו בדיוק אקדמי.

יוסף ברון: רבותיי, אנחנו נמצאים בשטח.

יוסף ברון: אנחנו יודעים מה קורה למטה.

יוסף ברון: אז להבדיל מחולון או רשויות אחרות ששם באמת הדיון על התקציב מתבטא בסעיף מסוים כזה או אחר, פה מדובר על שני פלגים, על שתי חמולות, כאשר כל אחד לא מכיר בשני בכלל ולא רוצה את ראש המועצה.

יוסף ברון: אין פה דיון על סעיף כזה או אחר שאז הייתי יכול להגיד בסעיף הזה במקום 50 אלף תיתן 250 אלף.

יוסף ברון: יש פה הבעת אי אמון מצד פלג אחד בפלג השני וזה מה שבעצם עומד לדיון.

יוסף ברון: ולכן אני כממונה מחוז רוצה שכל התושבים יקבלו את כל השירותים כמו שצריך.

יואל חסון: אם לדוגמה ההרכב הפוליטי בתוך המועצה היה שלראש המועצה והקואליציה היה רוב של מנדט והם היו מעבירים את ההחלטות כפי שהוא העביר וכל בקשות האופוזיציה לא היו באות לידי ביטוי והחמולה מהצד השני, כל בקשותיה לא היו נענות, אז הכול היה בסדר?

יוסף ברון: ממש לא.

יואל חסון: איזו סמכות היתה לך לעשות משהו אם זה היה עובר ברוב קולות?

יואל חסון: סליחה, אתה יכול להתערב בהליך דמוקרטי?

יוסף ברון: תפקידנו להבטיח שירותים לכל התושבים, לא משנה הרכב הקואליציה.

יוסף ברון: והיה והקונסטלציה היא כפי שאתה תיארת שיש רוב לסיעה מסוימת והם כופים את דעתם ולא מתחשבים בעמדת המיעוט יש לנו כל מיני כלים.

יוסף ברון: ועדת חקירה, המלצות לשר הפנים לעשות פעולות כאלה ואחרות על מנת שכל התושבים יקבלו שירותים.

יואל חסון: תגיד לי למה הקואליציה פה מתחשבת באופוזיציה?

יואל חסון: היא לא מתחשבת.

יואל חסון: אולי תספר לי, אולי יש כלים שאני יכול להשית על הממשלה הזאת שהיא לא מתחשבת ברצון האופוזיציה.

יואל חסון: מה זה?

יואל חסון: זה רצון הציבור.

יואל חסון: יש קואליציה במועצה.

יואל חסון: הוא ראש המועצה.

יוסף ברון: ראש המועצה לא יכול למנוע שירותים כמו חינוך, ניקיון וכולי.

שלמה מולה: ברגע שאתה אומר שאתה נכנס לשיקולים של חמולות, כאיש ציבור זה מחריד אותי אפילו.

שלמה מולה: אתם פקידי הציבור לא יכולים להגיד, אנחנו מתחשבים בשיקולים החמולתיים.

שלמה מולה: אני רוצה לשאול אותך שתי שאלות.

שלמה מולה: שאלה אחת, על פי דוח ביקורת המדינה המועצה הזאת מבחינה תקציבית מתנהלת מצוין.

שלמה מולה: לא רק זה, גם הגביה עלתה אפילו.

שלמה מולה: בתקופה הזו ראש המועצה מתפקד.

שלמה מולה: אתם אומרים בגלל שאנחנו רוצים להיכנס בין שתי החמולות לכאורה, הבה ונדיח את ראש המועצה.

יוסף ברון: אף אחד לא אמר את זה.

שלמה מולה: אתם כרשות שלטונית מרכזית במקום להגיד אדוני ראש המועצה, אתה מנהל תקציב מאוזן, אנחנו רוצים לתת לך גיבוי.

שלמה מולה: תמשיך ברפורמה שאתה עושה.

שלמה מולה: כאשר יש לו מועצה לעומתית אתם בדיוק עושים הפוך על הפוך.

שלמה מולה: נדיח אותו, נפזר את המועצה.

שלמה מולה: אנחנו נביא עכשיו ממונה פוליטי.

שלמה מולה: אנחנו ננהל את התושבים כפי שאנחנו רוצים.

שלמה מולה: האם בבדיקות שעשיתם על פה ההתרשמות שלכם ראש המועצה לכאורה לפי הגדרתך שייך לחמולה הזאת ולא עזר לחמולה השנייה?

שלמה מולה: הוא לא פינה להם אשפה.

שלמה מולה: אני רוצה שתגיד לי, כן או לא.

יוסף ברון: כל תביעות האופוזיציה לא התקבלו על ידי ראש המועצה ולא הוכנסו לתקציב.

יוסף ברון: זו התשובה לשאלתך.

שלמה מולה: מה שאתה אומר לי עכשיו זה שראש המועצה העדיף את החמולה שלו.

רני פינצי: לא.

רני פינצי: רוב חברי המועצה ביקשו לעשות שינויים בתקציב.

רני פינצי: השינויים לא נעשו.

מאיר שטרית: האם השינויים שהם ביקשו לעשות הם שינויים נכונים מבחינת משרד הפנים?

רני פינצי: הם שינויים אפשריים.

מאיר שטרית: לא אפשריים.

מאיר שטרית: השאלה אם הם נכונים?

דרורי שפירא: יש דברים שהם לא קשורים לאפשרי אלא קשורים להעדפות של חבר מועצה זה או אחר.

שלמה מולה: אבל הוא ראש המועצה.

שלמה מולה: ראשון בין שווים.

שלמה מולה: אם יש לו את השיקול הכללי של התושבים בגלל זה הוא נבחר.

שלמה מולה: מה שאתם עושים זה בדיוק הפוך.

סעיד נפאע: כבוד הממונה, השאלה מופנית אליך.

סעיד נפאע: האם אתה יכול להצביע על סעיף אחד שהאופוזיציה ביקשה מראש המועצה, אתה אימצת אותו שזה סעיף נכון, ראש המועצה אמר, אני לא מקבל את זה.

סעיד נפאע: והשתמשת בסמכות המוקנית לך על פי חוק לבוא ולהכריע כראש מועצה.

מאיר שטרית: הממונה על המחוז איננו קובע.

מאיר שטרית: הוא צריך לפנות למועצה.

מאיר שטרית: הוא לא יכול להדיח.

מאיר שטרית: רק משרד הפנים.

סעיד נפאע: אני לא מדבר על הדחה.

סעיד נפאע: יש לו סמכות על פי סעיף 29 , לזה התייחסנו שהוא יכול להתערב.

סעיד נפאע: אז לכן אני שואל אותו, הוא עכשיו טוען שראש המועצה לא קיבל את כל תביעות אנשי האופוזיציה במועצה המקומית.

סעיד נפאע: תצביע על מקרה ספציפי אחד ואם כן יש מקרה זה, האם התערבת?

סעיד נפאע: האם ניסית להשתמש בסמכות המוקנית לך על פי חוק ולהכריע שראש המועצה יקבל את הסעיף הזה על פי הסמכות החוקית שנמצאת בידיך?

סעיד נפאע: יכולת לעשות את זה בלי לנקוט בצעד הדרסטי של המלצה להדיח את ראש המועצה.

יוסף ברון: אני הנחיתי את ראש המועצה.

יוסף ברון: יש רשימה שלמה של סעיפים.

יוסף ברון: הנחיתי את ראש המועצה והכרחתי אותו לשבת עם האופוזיציה.

יוסף ברון: אמרתי, תדע לך ששר הפנים ישקול להדיח גם אותך ולכן כדי שלא אצטרך להמליץ להדיח אותך אני מבקש ממך ב-12 שעות לפני ההחלטה לשבת עם האופוזיציה.

יואל חסון: הם לא רוצים לשבת איתם.

יואל חסון: הם יודעים מה שתעשו.

יואל חסון: הרי אתם פה שימשתם ככלי בידיהם.

יואל חסון: כי הם ידעו שאם הם ישבו איתו הם יצילו אותו אז למה שישבו איתו?

יואל חסון: גזרתם את דינו על פי רצונם.

רני פינצי: היתה לו ועדת כספים, שלושה חודשים.

יואל חסון: זה היה מוביל אותו לשחיטה בכל מצב אז למה שהם יצילו אותו?

יואל חסון: האופוזיציה תציל אותו?

יואל חסון: אתה רואה שאופוזיציה מצילה קואליציה?

מגלי והבה: חשוב שאני אבהיר דברים שאולי נעלמו מעיני שר הפנים כי ראש המועצה לא נבחר בתקופה שלך.

מגלי והבה: בעצם בסוף התקופה שלך.

מגלי והבה: מה שמטריד אותי בכל הנושא הזה כמי שעקב מהיום הראשון בכל מה שהתחרש, גם בערב הבחירות גם בבחירות וגם התשובות הלא מספקות ששמענו שחלק מחברי הכנסת התייחסו אליהן, זה חוסר השוויוניות בהחלטה.

מגלי והבה: כי אם נביא את המקרה של טמרה ואת המקרה של עררה על אותו עיקרון שלא העבירו תקציב כי יש מועצה לעומתית.

מגלי והבה: מהיום הראשון צריך היה לשאול איך אנחנו יכולים לטפל על מנת לא ליצור סכסוכים בתוך הרשויות האלה.

מגלי והבה: להבחין בתקציב, חמולה כזאת או אחרת.

מגלי והבה: הממונה ידע להבחין אבל לדבר על כך שאחרי הבחירות מהיום הראשון, יום למחרת היינו כבר שם, כל המנהיגות של העדה הדרוזית למנוע סכסוך חמולתי קשה של אנשים שלא היו מוכנים לקבל דמוקרטית שראש המועצה נבחר כחוק, שראש המועצה קיבל את הרוב ובמקום לסלול לו את הדרך מהיום הראשון הם חסמו והיתה להם עמדה ברורה שהם לא יתנו שום אפשרות שראש המועצה יתנהל כמו שראש מועצה צריך להתנהל.

מגלי והבה: והאבסורד הוא, אנחנו ליווינו את המועצה, ליווינו את ההתנהלות, הוא בא למשרד הפנים כמה פעמים.

מגלי והבה: שאלתי את שר הפנים.

מגלי והבה: הוא אמר, אני הסתמכתי על חוות דעת אנשי המקצוע.

מגלי והבה: ואנחנו רואים פה על פניו שחוות הדעת של אנשי המקצוע לא היתה שוויוניות.

מגלי והבה: אם אנחנו נתעמק בשאלות האלה, לא ננקטו כל ההליכים שמתחייבים במקרה כזה והפכו את ראש המועצה לקורבן.

מגלי והבה: שלחו אותו הביתה ופזרו את המועצה.

מגלי והבה: שמתם אותנו בסיטואציה, אדוני היושב ראש וכאן הפנייה שלנו לועדת ביקורת המדינה, שנוכל לראות איך אנחנו יוצאים מהמבוך הזה שהיום יש ראש מועצה שהודח, שנבחר ועשה את כל מה שהוא מחויב לעשות כראש מועצה, קיבל את הרוב של התושבים שתמכו בו, והעמדנו עכשיו שני פלגים בתוך הישוב מבלי לשקול את הדברים.

מגלי והבה: יותר מכך, היו דוגמאות בעבר של ראשי רשויות, אבו גוש ובית שאן שפיזרו מועצה.

מגלי והבה: ועוד הרשימה ארוכה.

מאיר שטרית: מצפה רמון.

מגלי והבה: כן.

מגלי והבה: מצפה רמון.

מגלי והבה: והשאירו את ראש המועצה שנבחר כדת וכדין ועשה את כל הפעולות המתחייבות.

מגלי והבה: שמו אותו, בישרו לו אתה מפוטר יחד עם המועצה.

מגלי והבה: לא אמרו בואו נבדוק, אולי ראש המועצה עשה את כל מה שמוטל עליו והגענו לסיטואציה.

שלמה מולה: הבחירות למועצות.

שלמה מולה: אתה עושה הפרדה בין בחירות למועצה לרשות בדיוק כדי שתהיה לך האפשרות, שתהיה הפרדה.

שלמה מולה: אמרו שבחרו גם מועצה, גם ראש עיר.

מגלי והבה: לכן אני חושב, רוח הדברים ברורה.

מגלי והבה: צריכים לצאת עם המלצה ברורה חד משמעית שתסכם את העניין הזה שראש המועצה הזה נגרם לו עוול ואיך אנחנו פותרים את הבעיה הזאת.

מגלי והבה: או מיד להכריז על בחירות או להחזיר אותו.

יואל חסון: רני, מי מונה לראש המועצה הממונה?

יואל חסון: יש מועמד?

רני פינצי: יש יושב ראש זמני.

רני פינצי: פקיד משרד הפנים שיושב בתפקיד.

יואל חסון: ויש כבר שם מי יהיה הקבוע?

רני פינצי: לא.

רני פינצי: השר טרם מינה מישהו לתפקיד.

יואל חסון: זה נידון אצל השר?

יואל חסון: היית בדיון בנושא הזה אצל השר?

רני פינצי: שר הפנים צריך לבחור מתוך מאגר.

יואל חסון: אני שואל אם היה דיון כזה אצל שר הפנים?

רני פינצי: לא.

סעיד נפאע: השאלה מופנית לממונה על המחוז.

סעיד נפאע: האם זה נכון שלמעשה אתה המלצת להשאיר את ראש המועצה במקומו בראשות המועצה ובכל זאת המלצתך לא התקבלה?

יוסף ברון: המלצתי הראשונה לאחר שימוע היתה לפזר את המועצה על פי הסמכות על אי אישור התקציב ולגבי ראש המועצה ביקשתי מהמנכ"ל שיקים ועדת בדיקה ולא להדיח אותו.

מאיר שטרית: השאלה אם המנכ"ל הקים ועדת בדיקה?

דרורי שפירא: לא.

רני פינצי: השר בסופו של יום החליט להדיח את ראש המועצה.

דרורי שפירא: הממונה על המחוז המליץ וזה עבר למינהל שלטון מקומי.

דרורי שפירא: נעשה שימוע של מנהל השלטון המקומי ואחר כך הועברה המלצה לשר.

דרורי שפירא: לא צריך לעשות פה ועדת בדיקה.

מאיר שטרית: מי קבע?

דרורי שפירא: החוק.

מאיר שטרית: תסלחי לי.

מאיר שטרית: החוק לא קובע את סמכויותיו.

דרורי שפירא: החוק קובע את סמכויות שר הפנים.

מאיר שטרית: ברור.

מאיר שטרית: אבל יש פה המלצה של הממונה המחוז.

מאיר שטרית: שר הפנים לא מכיר את המועצה.

מאיר שטרית: לא היה שם מעולם.

מאיר שטרית: הוא מקבל המלצה.

מאיר שטרית: מה על עיוור הוא אומר?

רני פינצי: הוא קיבל המלצה נוספת ממני להדיח את ראש המועצה.

מאיר שטרית: בניגוד להמלצה של הממונה על המחוז.

מאיר שטרית: גם אתה לא מכיר את המועצה.

מאיר שטרית: עד כמה אתה מכיר את המועצה?

רני פינצי: גם הממונה על המחוז ישב באותו שימוע שבסופו יצאה המלצה לשר ולמנכ"ל להדיח.

מאיר שטרית: שני דברים.

מאיר שטרית: אחד, אכן הבחירות למועצה הזאת כמו ליתר הרשויות המקומיות היו בתקופת היותי שר הפנים בנובמבר.

מאיר שטרית: אני הייתי שר פנים עד שהממשלה התחלפה בסביבות אפריל.

מאיר שטרית: אז מנובמבר עד אפריל הייתי עדיין שר פנים והכרתי את המועצות היטב.

מאיר שטרית: אני ביקרתי בכל הרשויות המקומיות בצפון.

מאיר שטרית: גם ברשויות הערביות והדרוזיות.

מאיר שטרית: אני מכיר את ראשי הרשויות מעבודה מקרוב.

מאיר שטרית: לא היתה כמעט רשות שלא הייתי בה.

מאיר שטרית: הייתי רוצה לומר מלכתחילה שהייתי מרוצה מאוד מראש המועצה.

מאיר שטרית: אני מדבר כאן בכובע של שר הפנים על מי שלקח את העניינים לידים והתחיל לעשות סדר במועצה.

מאיר שטרית: בחודשים שאני ליוויתי אותו הוא עשה עבודה יוצאת מן הכלל בהתעלמות מכל החמולות.

מאיר שטרית: עשה גבייה בצורה רצינית.

מאיר שטרית: עשה סדר.

מאיר שטרית: הודעתי לו גם שהם לא יקבלו כסף מאיתנו.

מאיר שטרית: עמדתי תמיד היתה מאוד ברורה, רשות שלא מתאזנת ולא מסתדרת עם התקציבים שלה תלך הביתה.

מאיר שטרית: פיזרתי כמעט 30 רשויות בשנתיים וחצי שהייתי שר פנים.

מאיר שטרית: אני מיניתי את הממונה על המחוז הזה מר יוסי ברון.

מאיר שטרית: הייתי שבע רצון מפעילותו.

מאיר שטרית: אחרי שאמרתי את כל זה אני מוכרח להגיד שאני קצת תמה על דרך ההדחה בזמן כל כך קצר לאחר הבחירות.

מאיר שטרית: זו לא תופעה חדשה שיש ויכוחים במועצות לעומתיות שמכשילות את ראש המועצה.

מאיר שטרית: בכל מקום שיש מועצה לעומתית המועצה פועלת לפרק את המועצה.

מאיר שטרית: זו המטרה המרכזית שלהם.

מאיר שטרית: ואת זה צריך לקחת בחשבון בבואנו לדון במצבה של רשות מקומית לפני שמדיחים.

מאיר שטרית: לכן לא תמיד מיהרתי לפזר מועצה.

מאיר שטרית: פיזרתי 30 רשויות.

מאיר שטרית: אנחנו מפזרים רשויות מקומיות כאשר מגיעים למצב של משבר שאי אפשר לתקן אותו.

מאיר שטרית: כאשר הרשות משתוללת, לא מקיימת את החוקים והתקנות, לא גובה את המיסים שלה, לא מקיימת את התקציב, עושה חריגות.

מאיר שטרית: פיזרנו עשרות רבות של רשויות גם יהודיות וגם ערביות.

מאיר שטרית: אופקים, ערד.

מאיר שטרית: זה לא היה קל.

מאיר שטרית: בערד היה ראש מועצה מקדימה.

מאיר שטרית: הדחתי אותו.

מאיר שטרית: הצעקות שלו לא עזרו.

מאיר שטרית: כי כמשהו לא בסדר שולחים אותו הביתה.

מאיר שטרית: זו הדרך היחידה שאני מכיר לעשות סדר בשלטון המקומי.

מאיר שטרית: יחד עם זאת, במקרים שבהם התרשמנו שברשות מקומית יש מועצה לעומתית שמכשילה את ראש המועצה פיזרנו את חברי המועצה והשארנו את ראש המועצה.

מאיר שטרית: עשינו את זה במצפה.

מאיר שטרית: באבו גוש.

מאיר שטרית: ההתרשמות שלנו היתה שיש פה קבוצה של חברים שבכלל לא מעניין אותם טובת היישוב.

מאיר שטרית: הם רוצים לדפוק את ראש המועצה, להעיף אותו הביתה.

מאיר שטרית: ואני לא שימשתי כלי בידי אלה שרצו לדפוק את ראש המועצה.

מאיר שטרית: אלא לתת לו חיזוק.

מאיר שטרית: אם נגיד היו מפזרים את המועצה ומשאירים את ראש המועצה לבד בתפקידו עם ועדה קרואה, נותנים לו תקופת ניסיון.

מאיר שטרית: והיה כי טוב, תישאר.

מאיר שטרית: לא טוב, נעיף גם אותך הביתה.

מאיר שטרית: במקרה הזה הממונה על המחוז המליץ להקים ועדת בדיקה.

מאיר שטרית: אם שר הפנים או המנכ"ל לא הקים ועדת בדיקה זה בעיניי שלילי, פסול.

מאיר שטרית: היה צריך להקים ועדת בדיקה.

מאיר שטרית: בעיקר מפני שהממונה על המחוז המליץ.

מאיר שטרית: מאחר והממונים על המחוזות הם הקרובים ביותר לשלטון המקומי ואנחנו במטה בירושלים מודעים הרבה פחות למה שהממונה על המחוז אני הייתי סומך עליו יותר מאשר כל אחד אחר.

מאיר שטרית: כי לממונה על המחוז אין אינטרסים.

מאיר שטרית: אמרה פה דרורי שפירא שחברי המועצה הציעו הצעות לשיפורים.

מאיר שטרית: הם רוב.

מאיר שטרית: את תמימה מאוד.

מאיר שטרית: אני רואה את ההצעות של המועצות הלעומתיות לשיפורים.

מאיר שטרית: הם מציעים לפטר את המזכירה של ראש המועצה, לפטר את הגזבר, להחליף את היועץ המשפטי, לסגור את השירותים, ממש הצעות מאוד "בונות".

מאיר שטרית: הוא נבחר באופן אישי.

מאיר שטרית: זו הסיבה שבחירות אישיות מקנות לראש העיר מעמד עדיף על פני חבר מועצה רגיל כי האחריות היא עליו.

מאיר שטרית: אם הכול משתבש הוא אחראי.

מאיר שטרית: ביום הבחירות ראש המועצה נותן את הדין.

מאיר שטרית: לכן החוק נותן לו סמכויות יותר מרובות.

מאיר שטרית: החוק מאפשר לראש מועצה יכולת פעולה יותר חופשית גם אם המועצה שלו לא מתפקדת.

מאיר שטרית: עברנו דברים כאלה גם בסקטור היהודי.

מאיר שטרית: עירית קרית אונו בה חבר מועצה נשך את ראש המועצה באצבע.

מאיר שטרית: וההוא נשך אותו באוזן.

מאיר שטרית: מועצה לעומתית עם מלחמות עולם.

מאיר שטרית: אנחנו מכירים את התופעות.

מאיר שטרית: ואני באמת חושב שפה אולי היתה קצת יד קלה על ההדק.

מאיר שטרית: אני חושב ששר הפנים פעל לא נכון.

מאיר שטרית: לא הוא ולא המנכ"ל שלו.

מאיר שטרית: הם היו צריכים להקים אכן ועדת בדיקה.

מאיר שטרית: לבדוק דברים לאשורם ורק אחר כך לקבל החלטה.

מאיר שטרית: או לתת הזדמנות לראש המועצה להוכיח את עצמו.

מאיר שטרית: אני לא יודע מה הנתונים.

מאיר שטרית: יכול להיות שפינצי יכול פה להעיד, מה קרה לנתונים של הרשות?

מאיר שטרית: נתוני גבייה, נתוני מים, סדר בתוך הרשות, תקציב, מהתחלת כהונתו עד יום ההדחה.

מאיר שטרית: האם המצב השתפר או נהיה יותר רע?

מאיר שטרית: כי אם המצב נהיה יותר רע אז אני יכול להבין שפיזרו את המועצה.

מאיר שטרית: הגורם המרכזי צריך לעמוד בפני שר הפנים.

מאיר שטרית: הוא טוען את הרשות.

מאיר שטרית: מה טובת הרשות המקומית כולה והתושבים של אותה רשות?

מאיר שטרית: אני קצת מצטער.

מאיר שטרית: אני חושב שבמקרה הזה לא נעשה שיקול הדעת הזה.

מאיר שטרית: אני חושב שהוא מוטעה.

מאיר שטרית: אני לא יודע אם הוא עומד למבחן משפטי.

מאיר שטרית: החלטות של משרד הפנים לבסוף עומדות למבחן משפטי.

מאיר שטרית: שר הפנים צריך להיות זהיר פי מאה כדי להצדיק את פעולת ההדחה.

יואל חסון: תודה רבה חבר הכנסת שטרית.

יואל חסון: חבר הכנסת בילסקי בבקשה.

זאב בילסקי: תודה אדוני היושב ראש.

זאב בילסקי: נהניתי לשמוע את ההרצאה המלומדת של שר הפנים לשעבר.

זאב בילסקי: הוא ממש לא היה צמחוני בעניין הזה של פיזור.

זאב בילסקי: אני מרגיש כעד מומחה, בעל ניסיון בתחום הזה.

זאב בילסקי: הדבר הכי טוב זה הדמוקרטיה.

זאב בילסקי: ביום הבחירות הציבור מחליט.

זאב בילסקי: המקרים יוצאי הדופן זה כאשר השר מתערב.

מאיר שטרית: השופט חשין דיבר על הבחירה בין דמוקרטיה לבלגן ברשות המקומית.

מאיר שטרית: הוא אמר שבמקומות שהדמוקרטיה לא מצדיקה בלגן.

זאב בילסקי: הבלגן לא התחיל ברגע שנבחר ראש מועצה חדש.

זאב בילסקי: הבלגן היה לפני כן.

זאב בילסקי: והביאו חשב מלווה.

זאב בילסקי: ואת אותו תקציב שעשה ראש המועצה החדש הוא עשה את זה עם החשב המלווה.

זאב בילסקי: הוא עשה את זה כשהממונה על המחוז יודע מה שקורה שם.

זאב בילסקי: כעד מומחה אני יכול להגיד לכם שהאפשרויות הגדולות להסטה תקציבית במקום כזה, מה אני אגיד לכם, זה לא תל אביב, אפילו לא רעננה.

זאב בילסקי: כמה כבר אתה יכול לקחת 2 מיליון לפה, 3 מיליון לכאן.

זאב בילסקי: לכן כאשר באה האופוזיציה ומתחילה להתעלל באותו אדם שנבחר, מתחילים לתת לו הצעות.

זאב בילסקי: בוא תעבוד אצלנו ואז ניתן לך לחיות.

זאב בילסקי: אין כסף, מה זה משנה.

זאב בילסקי: כמה החובות של כל הרשויות המקומיות?

רני פינצי: 14 מיליארד.

זאב בילסקי: אז מה זה משנה.

זאב בילסקי: ניקח מיליונים ונוסיף לכאן.

זאב בילסקי: עוד לא ראיתי אף ראש רשות ששילם מכיסו את הגירעונות שהוא יצר.

זאב בילסקי: תמיד מי שבא אחריו זאת נקודת ההתחלה שלו.

זאב בילסקי: אז לכן יש שתי אפשרויות לראש רשות.

זאב בילסקי: אפשרות ראשונה, זה להיות הגון וישר ולהגיד להם רבותיי בשום פנים ואופן לא.

זאב בילסקי: והיו ראשי רשויות כאלה.

זאב בילסקי: אני זוכר את ראש עיריית חולון שלא מוכן להיכנע ולשלם שנים.

זאב בילסקי: זה לא נוח להיות עם מועצה לעומתית.

זאב בילסקי: מתוך 17 שנה שהייתי ראש עיר 10 ימים היתה לי מועצה לעומתית.

זאב בילסקי: לא ישנתי בלילה.

זאב בילסקי: אתה מתרגל לזה.

זאב בילסקי: אתה חי עם זה.

זאב בילסקי: בסוף זה מסתדר כי אנשים מבינים שמאחורי ראש העיר עומד שר הפנים שלא נותן להצעות להיות כאלה שהן ישנו את התקציב.

זאב בילסקי: ואני רוצה להגיד לך היועצת המשפטית, זה לא רע כל כך אחד חלקי 12.

זאב בילסקי: לפחות אתה נותן איזה אפשרות להתנהל.

זאב בילסקי: אבל נניח שהלכנו והחלטנו לעשות את מה שעשינו.

זאב בילסקי: כל כך בודדים המקרים שהדחנו את ראש המועצה.

זאב בילסקי: הרבה פעמים הזהרנו מועצה.

זאב בילסקי: להדיח ראש מועצה שנה אחרי בחירות, כמה נזקים הבן אדם הצליח לעשות כאשר זה עתה נבחר?

זאב בילסקי: לא קיבל הזדמנות.

זאב בילסקי: הממונה על המחוז אומר הבה נבדוק את עצמנו עוד פעם.

זאב בילסקי: וזה נכון, זה אחראי.

זאב בילסקי: לעוות את רצון הציבור כמה חודשים אחרי שנבחר ראש מועצה וכבר להגיד לא, לא.

זאב בילסקי: הוא לא טוב.

זאב בילסקי: הלוא למה נגיע בסופו של דבר?

זאב בילסקי: אני הלכתי ודיברתי עם ראש המועצה.

זאב בילסקי: שאלתי אותו שאלות שאני יודע לשאול על התנהלות וקיבלתי את התשובות.

זאב בילסקי: ואני אומר לכם שדעתי לא נוחה מהעניין.

זאב בילסקי: שאלתי במליאת הכנסת את שר הפנים ושר הפנים עלה על הדוכן להשיב.

זאב בילסקי: וגם מהתשובה שלו לא השתכנעתי.

זאב בילסקי: יש לי הרגשה שיכול להיות שהשר לא בקי במה שקורה שם.

זאב בילסקי: לכן הוא צריך לסמוך על אנשים שמביאים לו את המידע.

זאב בילסקי: והמהירות שבה נעשה הדבר הזה מאוד לא נראית לי.

זאב בילסקי: ולכן אדוני היושב ראש אני רוצה לברך אותך ולהודות לך על קיום הדיון.

זאב בילסקי: הדיון הזה הוא מאוד חשוב לא רק לגבי המקרה שאנחנו דנים בו אלא גם לגבי מקרים אחרים.

זאב בילסקי: היד הקלה שפה היתה בכך שהודח ראש עיר נבחר צריכה להיות רמזור אדום בשבילנו.

זאב בילסקי: אני מקווה שהמבקר שהוזמן לפה יאיר את עינינו במקביל לכל ההליכים האחרים שמתקיימים לגבי המהירות שבה נעשה העניין הזה.

זאב בילסקי: אני פונה למשרד הפנים ואני מקווה שרני אתה תעביר את תוכן הדיון גם למנכ"ל וגם לשר שלפעמים מותר גם לחזור ולהתחרט ולתת הזדמנות נוספת.

זאב בילסקי: זה יעכב את הבג"ץ.

זאב בילסקי: יכול להיות.

זאב בילסקי: אולי אנחנו טועים.

זאב בילסקי: אולי השר טעה.

זאב בילסקי: אבל לא יקרה שום דבר בהתנהלות של היום אם השר יאפשר עוד תקופה לראש המועצה.

זאב בילסקי: אני מציע שנעקוב אחרי ההתנהלות שלו כדי שההליך הדמוקרטי לא ייפגע בצורה אנושה כפי שהוא נפגע כאן.

זאב בילסקי: תודה רבה.

יואל חסון: תודה רבה.

יואל חסון: אני רוצה לשמוע את ראש המועצה המודח והיב סיף.

יואל חסון: תספר את הצד שלך.

והיב סיף: ידידי רני אמר בתחילת דבריו שלא היה ספק לאף אחד כולל אותו שבמועצת ינוח ג'ת היתה מועצה לעומתית לכל דבר ועניין והמטרה שלה היתה אך ורק איך לשלוח את ראש המועצה שנבחר הביתה.

והיב סיף: וזה התחיל מהישיבה הראשונה ועכשיו אני מקשר מאיפה הם לקחו את הרעיון הזה.

והיב סיף: רני אמר שאם רוב חברי המליאה אז גם הוא כמו החברים באופוזיציה התעלמו להיותי חבר מליאה לכל דבר ועניין.

והיב סיף: גם הוא דאג וגם הם דאגו להציג את הדברים כאילו הם רוב והם אל ככה.

והיב סיף: במועצת ינוח ג'ת י ש 5 חברי אופוזיציה ועוד 5 חברים שנמנים על הגוש של הקואליציה.

והיב סיף: הם טענו שאין לי זכות הצבעה אפילו במליאה.

והיב סיף: עד כדי כך הם הגיעו.

והיב סיף: זה מתועד בפרוטוקול ואדון רני פינצי ראה את זה.

יואל חסון: מי טען את זה?

יואל חסון: חברי המועצה?

והיב סיף: כן.

והיב סיף: כן.

יואל חסון: מה האמת בחוק?

והיב סיף: אין ספק בכלל.

והיב סיף: קריאות ביניים: ודאי, ודאי.

והיב סיף: ודאי שיש לו זכות.

והיב סיף: מה זאת אומרת?

שלמה מולה: מה זה דמוקרטיה מיוחדת?

והיב סיף: זהו.

והיב סיף: לנו יש באמת דמוקרטיה מיוחדת.

והיב סיף: אם אני חוזר לדברים שאדון יוסי אמר, הממונה, נכון שקיימנו את השימוע אצלו במשרד ב-9 לנובמבר אז הוא התקשר אלי אחרי שחברי האופוזיציה היו אצלו וביקש ממני לזמן אותם ולשבת איתם פרטנית אחד אחד ולדון, ולהגיד להם, תשמעו חבר'ה, הדרישות שלכם נענה להם בתקציב 2010 כי 2009 כבר נגמר עוד חודש ואי אפשר.

והיב סיף: הרי מה אמרו?

והיב סיף: באו ורצו לגרור אותי בכוח למצב שאחר כך רני וגם השר יאמרו, המועצה לא מנוהלת טוב, ואתה גרמת לזה.

והיב סיף: למה הסכמת לעשות הוצאה של 2 מיליון שקל?

והיב סיף: יכולת לא להסכים.

והיב סיף: במשך השנה שהייתי ראש מועצה הייתי בתיאום מלא ועבדתי לפי הנחיות גם של הממונה על המחוז וגם של קצין המחוז.

והיב סיף: המועצה ינוח-ג'ת עובדת עם חשב מלווה קרוב ל-6 שנים.

והיב סיף: את התקציב בניתי יחד עם החשב.

והיב סיף: גם חברי האופוזיציה הסכימו על מסגרת התקציב.

והיב סיף: כלומר על מסגרת התקציב לא היו חילוקי דעות.

והיב סיף: כל העניין היה שהם באו ואמרו, תפטר, ובנוסף תעבוד בחצי משרה.

והיב סיף: תיקח את הכסף הזה, 2 מיליון שקל תוך חודשיים שלושה, כאילו לחזור רטרואקטיבית אחורה מהתחלת ינואר ולקחת מה ששולם לעובדים, שיחזירו את הכסף.

והיב סיף: קח תשקיע את זה.

והיב סיף: בכל הדברים שהם ביקשו היתה בקשה אחת אשר נעניתי לה.

והיב סיף: הם אמרו, אתה לקחת תקציב, לקחת את כל מענק האיזון, לא הפרדת בין מענק איזון למענק מותנה.

והיב סיף: אז אני אמרתי להם, כן.

והיב סיף: אתם צודקים.

והיב סיף: עשינו הוצאה מותנית מול המענק המותנה, שזו דרך אגב הדרישה היחידה שיכולתי להיענות לה כי היא חוקית.

והיב סיף: לא היתה בעיה עם זה.

והיב סיף: אבל לבוא, גם אני אומר עכשיו, אחרי שיש פקיד של משרד הפנים שהוא קצין המחוז שמכיר את הרשות היטב ועבד איתה מהתחלת השנה והוא מתפקד בתור ראש ועדה במשך חודש וחצי ועד עכשיו לא הצליח לפטר אפילו עובד אחד כאשר דרשו ממני, אני בתור רשות, גם אני נבחר ציבור וגם אני איש פוליטי וצריך לקחת את כל הדברים האלה בחשבון, אני גם בן היישוב.

והיב סיף: יכול להיות שידידי פאיז מנותק מהיישוב.

והיב סיף: פחות מעניין אותו.

והיב סיף: אני לא יכול כי אני פוגש את האנשים בחתונות ובשמחות, בבית וברחוב, אז אני צריך להיות יותר רגיש לעניין הזה.

והיב סיף: אבל ממני כן דרש משרד הפנים לבצע פיטורים במסגרת של 2 מיליון שקל בתוך חודש או חודשיים.

והיב סיף: אבל ברגע שפקיד משרד הפנים יושב ויש לו את כל הסמכויות והגיבוי מצד משרד הפנים, אז למה באים ואומרים, תשמע, אתה כבר חודש וחצי, איפה התוצאות?

והיב סיף: למה לא הצלחת לבצע פיטורים כאשר יש לך את כל הגיבוי?

והיב סיף: זה קל מאוד לבוא ולפטר ראש מועצה.

והיב סיף: אני מצטרף למה שאמר חבר הכנסת בילסקי.

והיב סיף: אם היה מקרה בין 3 מקרים, ינוח, טמרה, עררה, המקרה היחידי שראש מועצה נבחר חדש שזה רק בינוח ושני האחרים ממשיכים, ואם היה מקום לתת הזדמנות נוספת ולבחון את הדברים, ואין לי בעיה שיבואו ויבחנו את כל הדברים שמתנהלים במועצה ינוח ג'ת זה במועצה כמו ינוח שנבחר ראש רשות, מהדקה הראשונה היתה מועצה לעומתית.

והיב סיף: חברי המועצה אפילו לא השכילו לאשר ועדות עד אמצע אפריל ובאמצע אפריל רציתי לפתוח דף חדש אחרי שעשיתי סבב אצל כל חברי האופוזיציה בבתיהם וביקשתי מהם לבוא ולשתף פעולה.

והיב סיף: נתתי להם דף לבן.

והיב סיף: תמלאו את כל מה שאתם רוצים בועדות ואנחנו נאשר ואכן זה מה שהיה.

והיב סיף: הם מילאו מה שהם רצו, הביאו,אישרנו.

והיב סיף: לבוא ולהגיד אין שיתוף פעולה.

והיב סיף: לא היה ניסיון לשיתוף פעולה.

והיב סיף: זה רחוק מהמציאות.

והיב סיף: אלא אם הם באים ואומרים וזה אכן המקרה שלנו משרד הפנים מצד אחד אומר לי, אתה מחויב לעבוד לפי מסגרת תקציב ולא לחרוג מזה ומצד שני לומר לא, במקרה הזה זה משהו מיוחד, אתה כן צריך להיענות לאופוזיציה וכן לגרום לכך שיהיה גירעון של 2 מיליון שקל.

והיב סיף: היה ולא, אתה תלך הביתה.

והיב סיף: זה בדיוק המקרה שהיה אצלנו.

והיב סיף: היה מקרה אחד שרצינו הלוואה לסגירת גירעונות עבר.

והיב סיף: הלכתי לאדון רני, ביקשתי ממנו.

והיב סיף: אז הוא אמר לי אני אתן לך 600 אלף שקל.

והיב סיף: אמרתי לו, יש לנו גירעון של מיליון ומשהו, אז תן לי לפחות מיליון שאני אוכל לזוז.

והיב סיף: הוא אמר, גם ככה לא יאשרו לך את ההלוואה.

והיב סיף: זאת אומרת אני מחויב לאשר את זה במליאה של המועצה.

והיב סיף: גם ככה לא יאשרו לך.

והיב סיף: ואכן לא אישרו את ההלוואה.

והיב סיף: זה גרם לפירוק והצטרכנו לשלם הרבה ריביות והיו עיקולים על המועצה.

והיב סיף: הם גם לא אישרו תוכנית הבראה שהבאתי.

והיב סיף: לא אישרו בניית גנים.

והיב סיף: התנגדו להפעלת חברת גביה ברשות.

והיב סיף: כל הצעה שהבאנו הם התנגדו לה וזה מתועד בפרוטוקולים.

יואל חסון: לאורך השנה שכיהנת כראש מועצה נקראת למנהל המחוז?

יואל חסון: העירו לך?

יואל חסון: אמרו לך שאתה צפוי לתהליך כזה?

יואל חסון: היו הערות או ביקורות על תפקודך האישי?

יואל חסון: אני לא מדבר על המועצה.

יואל חסון: בקשר למועצה כולם ידעו את המציאות.

יואל חסון: אבל האם היו הערות על תפקודך באופן אישי?

והיב סיף: גם אם עלו סוגיות מסוימות אני אישית וקצין המחוז והממונה יכולים להעיד, אני כתבתי אותם וכל סוגיה העליתי בפניהם וקיבלתי הנחיות מהם.

והיב סיף: הכול פעל על פי הנחיות.

והיב סיף: אני הייתי היוזם.

והיב סיף: אני זומנתי רק אחרי שעברו 3 חודשים ונתנו אורכה לאישור תקציב.

והיב סיף: בקשר לדברים אחרים היתה ישיבה מקדימה, היכרות, ישבנו, נתן את ההנחיות הכלליות שלו, ולא מעבר לזה.

והיב סיף: בשנה שהייתי ראש מועצה העליתי את אחוז הגביה ב-25%.

והיב סיף: הגעתי כמעט ל-80% בישוב שאין לו אפילו מפעל, בית עסק אחד אין לו.

והיב סיף: חוב המים שעמד על 38%, תוך שנה הורדתי את זה ל-20%.

והיב סיף: בנושא הזה יש עוד מה לשפר אבל אי אפשר לצפות תוך שנה לסגור את כל הפערים.

והיב סיף: אני גם עצרתי הסעות שלא מתוקצבות לאוטובוסים על ידי משרד החינוך.

והיב סיף: בחישוב שנתי זה יכול להגיע לחיסכון של 300-400 אלף שקל.

והיב סיף: פיטרתי 3 עובדים שהיה אפשר לפטר אותם.

והיב סיף: לא קלטתי אפילו עובד אחד במשך השנה.

והיב סיף: אפילו עובד אחד.

והיב סיף: כולם יודעים מה זה פוליטיקה ומה זה ג'ובים.

והיב סיף: אבל התנתקתי מהכול ואמרתי, אני בא אך ורק לעשות לטובת הציבור.

והיב סיף: פאיז בתור יושב ראש ועדה ממונה יכול לבדוק את זה, בתקופה שלי, אני לא זוכר מכתב תלונה אחד של תושב.

והיב סיף: היו מקרים של חברי אופוזיציה ששלחו מכתבים למחוז שאני לא הייתי מכותב.

והיב סיף: נעשה פה עוול.

והיב סיף: עוול לא קטן.

והיב סיף: לקחו מאיתנו תושבי ינוח ג'ת את הזכות הדמוקרטית.

והיב סיף: אנחנו רק לפני שנה נבחרנו.

והיב סיף: כאשר גיליתי שהמועצה לעומתית כבר בפברואר שלחתי מכתב לאדוני שר הפנים לשעבר, דרך אגב גם זאת סמכות שעומדת לשר הפנים שהוא יכול למנות חבר נוסף עד 3 חברים, וזה אנשים שלו.

דרורי שפירא: אין כזה דבר.

והיב סיף: יש כזה דבר.

והיב סיף: אני יכול להראות לך בחוק שיש סמכות לשר.

והיב סיף: כן, כן, להוסיף חברים.

מאיר שטרית: אני מאשר שהוא פנה אלי.

מאיר שטרית: אני פניתי ליועץ המשפטי של משרד הפנים.

דרורי שפירא: מבחינה משפטית לפי מה שאני יודעת אי אפשר.

והיב סיף: אני יכול להראות לך גברתי את הסעיף.

יואל חסון: תתאר לנו מה היה במהלך השימוע.

יואל חסון: מי היה בחדר במהלך השימוע?

והיב סיף: בשימוע ישבו שלושת הנכבדים האלה.

והיב סיף: ישב עוד אחד.

יואל חסון: היה רני, היתה היועצת המשפטית,

והיב סיף: כן.

והיב סיף: ויוסי הממונה על המחוז והיה עוד בחור אחד שאני לא מכיר אותו.

יואל חסון: מי היה הרביעי?

רני פינצי: רפרנט באגף התקציבים של משרד הפנים.

והיב סיף: וישב יועץ משפטי של המועצה.

זאב בילסקי: רני תדונו מחדש.

זאב בילסקי: תגידו ליושב ראש שייקח פסק זמן.

זאב בילסקי: תנו לו הזדמנות.

והיב סיף: יש לי רק עוד נקודה אחת שחשוב מאוד להגיד אותה.

והיב סיף: אותם חברי אופוזיציה לא הסתפקו בכך שהם הביאו למצב של פיזור המועצה והדחת ראש המועצה, הם פנו במכתב לשר הפנים וביקשו להיות משיבים יחד איתו בעתירה שלי וכנראה שהם לא נענו על ידי השר אז אתמול הם הגישו לבית משפט.

והיב סיף: זה מראה על הכוונות שלהם ומה הם סימנו מהתחלה.

והיב סיף: אתמול הם פנו לבית משפט שכן לצרף אותם כמשיבים.

סעד ג'אדאלה: אני ראש המועצה לשעבר.

סעד ג'אדאלה: אני שירתתי את המועצה הזו בעקבות איחוד הרשויות.

סעד ג'אדאלה: ב-2004 התחלתי וסיימתי ב-2008.

סעד ג'אדאלה: ירשתי ירושה כל כך קשה.

סעד ג'אדאלה: חוב של 28 מיליון שקל.

סעד ג'אדאלה: גירעון.

סעד ג'אדאלה: 370 תביעות.

סעד ג'אדאלה: 11 משכורות של עובדים.

סעד ג'אדאלה: יצאתי מכל זה.

סעד ג'אדאלה: אולי השארתי 6 מיליון שקל גירעון, לא יותר.

סעד ג'אדאלה: כואב לי על המועצה הזו שמתפוררת.

סעד ג'אדאלה: בשביל זה באתי לכאן להשמיע את דבריי.

סעד ג'אדאלה: מר שטרית כאן חלק לי מחמאות למרות שלא הייתי מהמפלגה שלו.

סעד ג'אדאלה: נתן לי גם מענקים ומיליונים על ניהול תקין.

סעד ג'אדאלה: מועצה משגשגת.

סעד ג'אדאלה: את רני אני מכיר.

סעד ג'אדאלה: נפגשנו כמה פעמים.

סעד ג'אדאלה: אתה בעצמך נתת לי מחמאות.

סעד ג'אדאלה: המועצה היתה באליטה.

סעד ג'אדאלה: עכשיו אתם מחזירים אותנו אחורה לתקופת התורכים.

מחמוד בקמות: אני תושב ינוח ג'ת.

מחמוד בקמות: ההחלטה להדיח את ראש המועצה היתה החלטה לא עניינית.

מחמוד בקמות: קטונתי מלבקר את האדונים הנכבדים.

מחמוד בקמות: אני נדהם.

מחמוד בקמות: אתם יודעים מה מצב החמולות.

מחמוד בקמות: אתם יודעים שהמצב הזה עלול לגרום לחיכוך פיזי.

מחמוד בקמות: אנחנו צריכים לקחת את זה בחשבון.

מחמוד בקמות: ראש המועצה הזה הצליח בהעלאת אחוז הגבייה.

מחמוד בקמות: בעיניי ההחלטה הזאת היתה פזיזה מאוד, עם כל הכבוד.

מחמוד בקמות: שווה לעיין מחדש במקרה על מנת לא לגרום לסכסוך.

עפיף ביבאר: בקשר לחמולות.

עפיף ביבאר: בשני הקצוות יש מהחמולות חצי כאן, חצי כאן.

עפיף ביבאר: אין חמולה שהלכה לגוש אחד.

עפיף ביבאר: אחים שלי הלכו נגדי.

עפיף ביבאר: זה הדמוקרטיה.

עפיף ביבאר: אז פה לא שיחק העניין של החמולות.

עפיף ביבאר: אצלנו הוא בשביל כולם היה.

יואל חסון: תודה רבה.

יואל חסון: היועצת המשפטית שאלה לי אליך.

יואל חסון: הנושא נידון בבג"ץ.

יואל חסון: אבל האם היום אנחנו נמצאים במקום שיש לכם מנגנון שיכול לדון בנושא פעם נוספת ואולי גם לשנות את עמדתכם במידת הצורך?

דרורי שפירא: זה נידון בפני בג"ץ ואנחנו עומדים על עמדתנו ואנחנו לא רואים לנכון לשקול את זה.

דרורי שפירא: גם לא ניתן פה איזשהו צו ביניים או משהו כזה.

יואל חסון: כאשר התקיים הדיון להדיח את ראש המועצה אחרי השימוע, מי השתתף בדיון הזה?

רני פינצי: כל מי שהיה בחדר.

יואל חסון: זה המשיך מאז.

יואל חסון: מי עודכן באופן מיידי אחרי ההחלטה שלכם?

רני פינצי: ההמלצה ניתנה למנכ"ל.

רני פינצי: שישה עמודים בכתב.

מאיר שטרית: המנכ"ל עשה שימוע?

רני פינצי: לא.

מאיר שטרית: זה תמוה בעיניי.

רני פינצי: המנכ"ל אף פעם לא עושה שימוע.

מאיר שטרית: אז הוא המליץ לשר לפי המלצה של הוועדה?

רני פינצי: גם בעבר מנכ"לים לא עשו שימוע.

מאיר שטרית: זה לא נכון.

מאיר שטרית: המנכ"ל בתקופתי עשה הרבה שימועים לפני הדחות.

דרורי שפירא: זה לפעמים היה ככה ולפעמים.

יואל חסון: מנהל המחוז האם אתה חושב שההחלטה הזאת היתה נכונה?

יוסף ברון: בעמדה הראשונה שלי כפי שהבהרתי אותה בכתב למנכ"ל המלצתי לפזר את המועצה ולעשות בדיקה של שלושה חודשים ובדיקת תפקודו של ראש המועצה ותפקוד המועצה בכלל.

יוסף ברון: לאחר השימוע התכנסנו להחלטה שמחייבת.

יוסף ברון: ברגע שהתקבלה החלטה יש לי עמדה.

יואל חסון: זה שאתה מיישר קו זה ברור לי ואני מכבד את זה לגמרי אבל אני רק שואל בתוך הדיון עצמו אתה הצגת עמדה דווקא בעניין של הוועדה.

מאיר שטרית: זו לא השאלה.

מאיר שטרית: השאלה צריכה להיות האם שינית את עמדתך או שאתה עדיין בעמדה הזאת שצריך לבדוק את ראש הרשות.

יוסף ברון: אנחנו בדקנו את הנושא של התקציב.

יוסף ברון: אישור התקציב זה מה שעמד לפנינו.

יוסף ברון: לא אישרו את התקציב לכן קיבלנו החלטה זו.

דרורי שפירא: ההחלטה לא היתה לגבי התנהלות.

דרורי שפירא: ההחלטה היתה לגבי התקציב.

דרורי שפירא: כמו שחבר הכנסת שטרית הדיח את ראש עיריית ערד, עיריית ערד היתה מאוזנת והיתה תקינה ובכל זאת ראש הרשות עצמו הודח וזה עבר את מבחן בג"ץ בגלל שהוא לא נתן לחברי המועצה אפשרות להישמע.

מאיר שטרית: אבל פה זה לא אותו מקרה.

דרורי שפירא: זה אותו מקרה.

מאיר שטרית: עם כל הכבוד את לא היית שם ואת לא יודעת מה קרה בערד ואני אומר לך זה לא אותו מקרה.

מאיר שטרית: מי שצריך לעשות את השיקול זה מנכ"ל משרד הפנים ושר הפנים.

מאיר שטרית: פה שניהם לא היו מעורבים.

סעיד נפאע: אני רוצה להודות על קיום הדיון הזה.

סעיד נפאע: זו סוגיה כל כך חשובה, כל כך רגישה וכל כך זועקת לשמיים בעוול שנגרם.

סעיד נפאע: שמענו מעין השתמטות ממתן תשובות חדות וחלקות לעניין.

סעיד נפאע: אני אגיד את מה שאתם לא תוכלו להגיד בכלל השתייכותם הפוליטית.

סעיד נפאע: אני היחידי שלא משתייך למפלגה אליה אתם משתייכים.

סעיד נפאע: כנראה שאת רע"ם זה לא שראש המועצה שהוא מקדימה.

סעיד נפאע: זה כנראה השיקול היחידה שעמד מאחורי ההדחה הפזיזה הזו.

סעיד נפאע: קל וחומר כאשר אנחנו שמענו את דברי הממונה על המחוז, האדם הישיר מטעם משרד הפנים שאמור לתת את דעתו בנושא ואמר במפורש מה כן היתה דעתו במקרה הספציפי הזה וההתעלמות זועקת לשמיים.

סעיד נפאע: אגב מבקר המדינה התייחס לנושא הזה של הדחות על רקע מפלגות.

סעיד נפאע: כדי שהדיון בבג"ץ לא יהווה בפני הוועדה חסם כאילו שהוועדה לא יכולה לעשות כלום בנושא, הדיון לא יכול להוות חסם ויש צורך להוסיף המלצה שהמבקר אכן יתן חוות דעת בעניין שינוי החוק לפחות כאשר רואים שיש איזשהו ניגוד והוא עשה את זה אגב בהרבה תחומים.

סעיד נפאע: אז תיקח את זה לתשומת ליבך במסגרת ההמלצות.

סעיד נפאע: אני חושב שעדיין יש כלים על אף שהעניין נידון בבג"ץ שמשרד הפנים יכול לבוא ולשנות משהו.

יואל חסון: רציתי לשאול אתכם במשרד הפנים האם ישנה אפשרות שתהיה הסכמה של שני הצדדים על דחיית הדיון בבג"ץ בניסיון להגיע להתדיינות ולפתירת הבעיה הזאת?

יואל חסון: האם יש סיכוי ללכת למסלול כזה?

רני פינצי: בכל מקרה השר יצטרך להחליט על זה.

רני פינצי: אפשר לברר עם השר.

רני פינצי: אני לא בטוח שיש אפשרות להפוך את הגלגל בשלב הזה.

רני פינצי: להפוך את המהלך שלא דרך הבג"ץ.

רני פינצי: אני לא יודע.

רני פינצי: אני יכול לתת תשובה תוך 48 שעות.

יואל חסון: יש לי הצעת סיכום שתיגע גם בדבר הזה.

יואל חסון: יכול להיות שתבינו שאין ברירה אחרת.

שמואל גולן: אני מצטרף למה שנאמר פה שהנושא עומד ותלוי בבג"ץ ולכן אני אשתדל להתייחס למכלול של הסיפור הזה שנקרא פיזור מועצות.

שמואל גולן: בשנה שעברה פרסמנו דוח בעניין הזה של מועצות נבחרות ומינוי ועדות קרואות.

שמואל גולן: בתקופה שעסקנו בה היו 25 מועצות נבחרות.

שמואל גולן: מתוכן 14 פוזרו בגלל סוגיות כספיות כאלה ואחרות.

שמואל גולן: מאחר וראינו שהשימוש הדרקוני הזה, הביקורת נערכה כאשר בפתח עמדו הבחירות ושנה לפני בחירות מתחילה לפעמים פעילות כספית חריגה שחייבה את השר להשתמש באמצעים הדרקוניים אבל אנחנו טוענים עדיין שהאמצעי הזה הוא דרקוני ואת הדבר הזה צריך לעשות במשורה.

שמואל גולן: שיקול הדעת הוא די מוגבל אצל השר.

שמואל גולן: אני אקריא מה שנאמר בדוח.

שמואל גולן: "אם לאחר כמה שנות ניסיון בא משרד הפנים לידי מסקנה שהוראות הדין לגבי חובת הפעלתה של סמכות הפיזור והעברתה מכהונה נוקשות יתר על המידה עליו ליזום שינוי חקיקה".

שמואל גולן: אנחנו אמרנו שצריכים לתת שיקול דעת לשר.

שמואל גולן: שיקול הדעת היחיד שקיים לו כרגע זה לפזר את המועצה עם ראש המועצה או בלעדיו.

שמואל גולן: וגם לזה יש כל מיני כלים של ועדת חקירה וכדומה.

שמואל גולן: ופה שמעת שלא היה שיקול דעת.

שמואל גולן: לעומת זאת היו כמה מקומות שהשאירו את ראש המועצה.

שמואל גולן: הזכירו את מצפה רמון.

שמואל גולן: בערד היתה מחלוקת בתוך המועצה על מיליון שקלים ולא הגיעו להסכמה ובסוף פיזרו את המועצה והדיחו את ראש המועצה.

שמואל גולן: הביאו ועדה קרואה שממונה עליה מנכ"ל משרד הפנים לשעבר וראה זה פלא, הוא קיבל יותר ממיליון שקלים.

שמואל גולן: הכול התאזן.

שמואל גולן: אנחנו שאלנו את עצמנו מה היה קורה לו נתתם את מיליון השקלים האלה לפני כן?

שמואל גולן: לא הייתם צריכים לפרק.

שמואל גולן: אני מצטט: "על משרד הפנים בהליכים הקודמים לאישור התקציב לתת משקל ראוי לעובדה כי חברי מועצת הרשות המקומית והעומד בראשה נבחרו בבחירות דמוקרטיות על ידי הציבור ולסייע בידם ככל שניתן להתגבר על המחלוקות".

שמואל גולן: בהרבה מקומות אפשר לסייע.

שמואל גולן: בהרבה מקומות אנחנו עדים לזה שאחרי שהעסק מתפרק פתאום נותנים יותר כסף.

שמואל גולן: כלומר לפעמים ישנם שיקולים שאינם שיקולים כפי שהוצגו פה.

שמואל גולן: אני אשמח מאוד אם אדוני יקיים דיון על הדוח הזה.

שמואל גולן: אנחנו פה מצביעים על חלק בעייתי זה הוועדות הקרואות עצמן.

שמואל גולן: לגופו של עניין, לנו כמובן אין התנגדות אם הכנסת תטיל עלינו לבצע לפי סעיף 21 בדיקה.

שמואל גולן: אנחנו מוגבלים כרגע כי הדבר עומד ותלוי בבג"ץ.

שמואל גולן: אם לא נמצא מגבלות אז אנחנו נעסוק בזה.

יואל חסון: אני מסכם את הדיון.

יואל חסון: בגלל שהנושא נידון בבג"ץ יש קושי לקבל פה החלטה אופרטיבית עכשיו.

יואל חסון: אבל אני בהחלט מתרשם יחד עם חברי הוועדה שהתהליך כאן היה תהליך בעייתי.

יואל חסון: תהליך לא תקין.

יואל חסון: היו פה כלים שבדרך כלל אתם משתמשים בהם שלא השתמשתם בהם במקרה הזה.

יואל חסון: היתה כאן עמדה של הממונה על המחוז שלא ניתן להתעלם מהעובדה שהתקבלה החלטה בניגוד לעמדתו של מנהל המחוז.

יואל חסון: לכן התמונה הכוללת נראית שהתהליך שהביא להדחה של ראש המועצה ינוח ג'ת היה תהליך לא תקין.

יואל חסון: בעיניי המפסידים הגדולים של ההחלטה שלכם הם תושבי המקום שהיום בפועל אין להם ייצוג כלשהו בניהול חייהם.

יואל חסון: הם מנוהלים כרגע על ידי פקיד זמני.

יואל חסון: זאת קביעת הוועדה לביקורת המדינה.

יואל חסון: בנוסף, הוועדה לביקורת המדינה פונה למשרד הפנים ופונה לשני הצדדים העותרים ומציעה שתהיה התדיינות וזאת תהיה פנייתי לשר שתתקיים התדיינות פנים משרדית ואחר כך עם ראש המועצה המודח על מנת לבדוק אפשרות לבקש דחייה מבג"ץ בדיון בתיק הזה ולקיים דיון בין שני הצדדים כדי לנסות לחזור לתלם לפחות למסלול המומלץ של מנהל המחוז להקים ועדה שתבדוק ותלווה את התנהלותו של ראש המועצה ושיחזור לתפקידו לפחות ל-3 חודשים.

יואל חסון: זה מינימום שצריך להעניק לראש המועצה שהם הייתם מעניקים לו את הארכה ולאחר מכן היתה המסקנה להדיח היה לנו קושי כחברי כנסת וגם לו לבוא באיזושהי טענה.

יואל חסון: עומד פה ראש מועצה נבחר ציבור שלא ניתן לזלזל שהוא נבחר על ידי הציבור שמרגיש שנגרם לו עוול ולא ניתנה לו הזדמנות אמיתית להוכיח את עצמו בניהול המועצה מול מועצה לעומתית.

יואל חסון: המתווה הזה ראוי שתשקלו אותו.

יואל חסון: אני אפנה לשר הפנים לשקול.

יואל חסון: גם בעיני בג"ץ זה יכול להיראות הדבר הנכון.

יואל חסון: עיקרון נוסף.

יואל חסון: יש בסמכות הוועדה ויש אפשרות לעשות את זה ברגע זה להודיע על סעיף 21.

יואל חסון: להיכנס לעובי הקורה ולחקור את כל התהליכים והפרוטוקולים והמעורבויות.

יואל חסון: אבל במידה ולא יהיה מתווה ובמידה וההחלטה תעמוד והיא תהיה ההחלטה הסופית ולאחר שימונה מינוי כזה או אחר על ידי השר, אני בהתאם להחלטה הזאת אשקול אז הוועדה לביקורת המדינה תחזור ותדון בעניין הזה ואז נבקש את מבקר המדינה גם לבדוק את תהליך ההדחה, גם לבדוק למה הדיחו, גם לבדוק מי מונה בעקבות ההדחה והאם כל הדבר הזה תוכנן בכלל מראש.

יואל חסון: הוועדה לביקורת המדינה קובעת שעשיתם עוול לאיש הזה.

יואל חסון: אני ממליץ בחום ואמליץ את זה גם לשר ללכת על מתווה של התדיינות, לעצור בינתיים את עניין הבג"ץ, להגיע למסלול של הזדמנות שנייה.

יואל חסון: זה ייראה ציבורית נכון, זה גם ייראה כלפי ראש המועצה הגון וזה גם ימנע בעיות עתידיות.

יואל חסון: אני מודה לכולכם על ההשתתפות.